“Oʻzbekiston Respublikasi taʼlim muassasalarini attestatsiyadan oʻtkazish mezonlari va texnologiyalari boʻyicha yoʻriqnomani tasdiqlash toʻgʻrisida”gi qarorga oʻzgartirish va qoʻshimchalar kiritish haqida
(resolution, 2020-01-27)

Oʻzbekiston Respublikasi Vazirlar Mahkamasining 2016-yil 2-maydagi 136-son “Oʻzbekiston Respublikasi taʼlim muassasalarini davlat akkreditatsiyasidan oʻtkazish tartibi toʻgʻrisidagi nizomga oʻzgartirish va qoʻshimchalar kiritish haqida”gi qaroriga asosan Oʻzbekiston Respublikasi Vazirlar Mahkamasi huzuridagi Davlat test markazi, Oliy va oʻrta maxsus taʼlim vazirligi hamda Xalq taʼlimi vazirligi qaror qiladi: 1. Oʻzbekiston Respublikasi Vazirlar Mahkamasi huzuridagi Davlat test markazi, Oliy va oʻrta maxsus taʼlim vazirligi hamda Xalq taʼlimi vazirligining 2008-yil 12-iyundagi 01-193, 173 va 25-son “Oʻzbekiston Respublikasi taʼlim muassasalarini attestatsiyadan oʻtkazish mezonlari va texnologiyalari boʻyicha yoʻriqnomani tasdiqlash toʻgʻrisida”gi qaroriga (roʻyxat raqami 1836, 2008-yil 14-iyul) (Oʻzbekiston Respublikasi qonun hujjatlari toʻplami, 2008-y., 29-30-son, 287-modda) ilovaga muvofiq oʻzgartirish va qoʻshimchalar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. Qarorning nomi va 1-bandidan “va texnologiyalari” degan soʻzlar chiqarib tashlansin. 2. Yoʻriqnomada: a) nomi va 2-bobning nomidan “va texnologiyalari” degan soʻzlar chiqarib tashlansin; b) muqaddima quyidagi tahrirda bayon etilsin: “Mazkur Yoʻriqnoma Oʻzbekiston Respublikasi Vazirlar Mahkamasining 2004-yil 24-iyundagi 293-sonli “Oʻzbekiston Respublikasi Vazirlar Mahkamasi huzuridagi Davlat test markazi faoliyatini takomillashtirish toʻgʻrisida”gi hamda 2006-yil 10-fevraldagi 21-sonli “Oʻzbekiston Respublikasi taʼlim muassasalarini davlat akkreditatsiyasidan oʻtkazish tartibi toʻgʻrisidagi nizomni tasdiqlash haqida”gi qarorlariga muvofiq, Oʻzbekiston Respublikasi hududida faoliyat koʻrsatayotgan barcha maktabgacha, umumiy oʻrta, oʻrta maxsus, kasb-hunar taʼlimi, oliy taʼlim, oliy oʻquv yurtidan keyingi taʼlimni amalga oshiruvchi oliy taʼlim va ilmiy-tadqiqot muassasalari hamda kadrlar malakasini oshirish va ularni qayta tayyorlash muassasalarini (bundan keyingi oʻrinlarda taʼlim muassasalari deb yuritiladi) attestatsiyadan oʻtkazish mezonlarini belgilaydi.”; v) 1-bandning birinchi xatboshisi quyidagi tahrirda bayon etilsin: “Maktabgacha va umumiy oʻrta taʼlim muassasalari attestatsiyasi hududiy attestatsiya komissiyalari tomonidan, boshqa taʼlim muassasalari attestatsiyasi Oʻzbekiston Respublikasi Vazirlar Mahkamasi huzuridagi Davlat test markazi (bundan keyingi oʻrinlarda DTM deb yuritiladi) tomonidan tashkil etiladi hamda oʻtkaziladi.”; g) 2-banddan “ushbu Yoʻriqnomada belgilangan texnologiyalar asosida” degan soʻzlar chiqarib tashlansin; d) 5-band oʻz kuchini yoʻqotgan deb topilsin; e) 8-bandda: “b” kichik bandda: uchinchi — beshinchi xatboshilar quyidagi tahrirda bayon etilsin: “Komissiyaning qaroriga binoan nazorat ishi olinadigan sinflar qurʼa tashlash yoʻli bilan aniqlanadi (sinflar soni toʻliq keltiriladi va taʼlim muassasasi rahbari ishtirokida oʻtkaziladi). 4 va 9-sinflardan parallel sinflarning kamida yarmi, qolgan sinflardan Komissiya tomonidan qurʼa tashlash yoʻli bilan bittasi tanlanadi (1-sinf oʻquvchilari nazorat ishlarida qatnashmaydi). Taʼlim bir nechta tilda olib boriladigan taʼlim muassasalarida 4 va 9-sinflarda taʼlim tiliga qarab, ularning har biridan bittadan sinf tanlanadi. Nazorat ishlarida oʻquvchilarning 100 foizi qatnashishi taʼminlanishi zarur. Nazorat ishlarida uzrsiz sababga koʻra qatnashmagan oʻquvchilarga “qoniqarsiz” baho qoʻyiladi va uning natijasi umumiy natija chiqarilayotganda hisobga olinadi. Komissiya faoliyati davrida sababli asosga koʻra nazorat ishida qatnashmagan oʻquvchilar natija chiqarilayotganda hisobga olinmaydi va oʻquvchilar umumiy sonidan chiqarib tashlanadi. Umumiy oʻrta taʼlim muassasalari oʻquvchilari bilim darajasi 2-sinfda: ona tilidan yozma (diktant — oʻquv yili birinchi yarmida 25 — 30 ta soʻz, oʻquv yilining oxirida 30 — 40 ta soʻz), matematikadan yozma (3 ta misol); 3-sinfda ona tilidan yozma (diktant-oʻquv yili birinchi yarmida 45 — 55 ta soʻz, oʻquv yilining oxirida 50 — 60 ta soʻz), taʼlim rus yoki boshqa tilda olib boriladigan sinflar uchun oʻzbek tilidan yozma (diktant — 12 — 16 ta soʻz), taʼlim oʻzbek tilida olib boriladigan sinflar uchun rus tilidan yozma (diktant — 40 — 45 ta soʻz);”; oltinchi xatboshi “3 ta misol” degan soʻzlardan keyin “va 2 ta masala” degan soʻzlar bilan toʻldirilsin; sakkizinchi xatboshi quyidagi tahrirda bayon etilsin: “6-sinfda botanikadan 20 ta test savoli, xorijiy tildan 20 ta test savoli, oʻzbek tilidan (taʼlim rus yoki boshqa tilda olib boriladigan sinflar uchun) yozma (diktant — 25 — 30 ta soʻz), rus tilidan (taʼlim oʻzbek tilida olib boriladigan sinflar uchun) yozma (diktant — 60 — 65 ta soʻz);”; “z” kichik bandning ikkinchi xatboshisi quyidagi tahrirda bayon etilsin: “taʼlim muassasalari oʻquvchilarini kasb-hunarga yoʻnaltirish ishlarining sifatiga oid amaliy ishlar Oʻzbekiston Respublikasi Vazirlar Mahkamasining 2003-yil 29-oktabrdagi 473-sonli “Umumiy oʻrta va oʻrta maxsus, kasb-hunar taʼlimiga izchil oʻtishni taʼminlashga doir qoʻshimcha chora-tadbirlar toʻgʻrisida”gi hamda 2010-yil 7-iyundagi 109-sonli “Umumtaʼlim maktablarining 9-sinf bitiruvchilarini akademik litseylar va kasb-hunar kollejlarida oʻqitish bilan qamrab olishni taʼminlash boʻyicha normativ-huquqiy bazani yanada takomillashtirish toʻgʻrisida”gi qarorlariga koʻra oʻrganiladi;”; j) 10-bandda: “b” kichik bandning uchinchi xatboshisidan “oʻquvchilar qabulining tashkil etilishi va oʻtkazilishi,” degan soʻzlar chiqarib tashlansin; “v” kichik bandda: ikkinchi xatboshidagi “II-kurs oʻquvchilaridan umumtaʼlim, III-kurs” degan soʻzlar “2-kurs oʻquvchilaridan umumtaʼlim, 3-kurs” degan soʻzlar bilan almashtirilsin; uchinchi xatboshining birinchi jumlasi quyidagi tahrirda bayon etilsin: “Nazorat ishlariga har bir taʼlim yoʻnalishi (mutaxassislik)dan 2-kurs guruhlaridan 1 ta guruh, 3-kurs guruhlarining kamida yarmi jalb etiladi.”; toʻrtinchi xatboshi quyidagi tahrirda bayon etilsin: “Umumtaʼlim fanlaridan nazorat ishlari ona tili va adabiyoti, xorijiy til, matematika, tarix, fizika, biologiya, kimyo, informatika fanlari orasidan yoʻnalish (mutaxassislik)ning xususiyatiga qarab tanlanadi. Umumtaʼlim fanlaridan nazorat ishlari akademik litseylarda kamida 3 ta fandan, kasb-hunar kollejlarida kamida 2 ta fandan oʻtkaziladi.”; beshinchi va oltinchi xatboshilar quyidagi tahrirda bayon etilsin: “Akademik litseyda taʼlim yoʻnalishi boʻyicha 3 ta asosiy chuqurlashtirilgan fanlardan nazorat ishlari oʻtkaziladi. Kasb-hunar kollejida oʻquvchilarning oʻquv rejasidagi fanlarni oʻzlashtirish darajasi 1 ta mutaxassislik fanidan nazorat ishi va oxirgi oʻquv yilida oʻtkazilgan kasbiy amaliy imtihon natijalari boʻyicha chiqariladi. Test savollari kasb-hunar kollejlari 2-kurs oʻquvchilari uchun 2 ta umumtaʼlim fanidan 18 tadan (akademik litsey oʻquvchilari uchun 3 ta fandan 12 tadan), jami 36 ta, 3-kurs oʻquvchilari uchun 3 ta umumkasbiy va maxsus (chuqurlashtirilgan) fanlardan 12 tadan, jami 36 ta savolni tashkil etadi. Test savollarini yechish uchun bir astronomik soat, belgilangan javoblarni javoblar varaqasiga koʻchirish uchun qoʻshimcha 10 daqiqa vaqt beriladi.”; z) 11-bandning “d” kichik bandidan “boʻyicha taʼlim muassasasi” degan soʻzlar chiqarib tashlansin; i) 12-bandning “i” kichik bandi quyidagi tahrirda bayon etilsin: “i) katta ilmiy xodim-izlanuvchilar instituti orqali hamda mustaqil izlanuvchilik asosida ilmiy-pedagogik kadrlar tayyorlash faoliyati boʻyicha: oliy taʼlim muassasasining katta ilmiy xodim-izlanuvchilar instituti va mustaqil izlanuvchilik orqali oliy malakali (fan doktorlari) kadrlar tayyorlash faoliyati tahlil etiladi. Katta ilmiy xodim-izlanuvchilar institutini tugatib, oʻz muddatida himoya qilganlar soni, ilmiy-pedagogik kadrlar tayyorlash boʻyicha ishlar, mutaxassisliklar boʻyicha katta ilmiy xodim-izlanuvchilar instituti va mustaqil izlanuvchilikning mavjudligi, ularning ixtisosligi yoʻnalishi oliy oʻquv yurtidan keyingi, taʼlim ixtisosligi mansub boʻlgan fan sohasiga muvofiqligi oʻrganiladi; katta ilmiy xodim-izlanuvchilar instituti va mustaqil izlanuvchilik asosida ilmiy-pedagogik kadrlar tayyorlash faoliyati oliy taʼlim muassasasining umumiy koʻrsatkichi sifatida baholanadi;”; k) quyidagi mazmundagi 41-paragraf bilan toʻldirilsin. 121. Oliy oʻquv yurtidan keyingi taʼlimni amalga oshiruvchi oliy taʼlim va ilmiy-tadqiqot muassasalari quyidagi mezonlar boʻyicha baholanadi: a) davlat talablarining taʼlim jarayoniga joriy etilishi boʻyicha: oliy oʻquv yurtidan keyingi taʼlimga qoʻyiladigan davlat talablarining bajarilishi oʻrganiladi; oliy oʻquv yurtidan keyingi taʼlim institutlarida oʻqitish shakllari va muddatlari, ularga qabul qilish talablarining bajarilishi oʻrganiladi; katta ilmiy xodimlar-izlanuvchilar sifatida oʻqishga kiruvchi talabgorlarga qoʻyiladigan talablarning bajarilishi oʻrganiladi; oliy oʻquv yurtidan keyingi taʼlim institutlarida oʻqishni tashkil etish holati tahlil qilinadi; b) doktorlik dissertatsiyasi mavzulari va bajarilayotgan ilmiy-tadqiqot ishlarning respublika ilmiy-texnik hamda texnologik rivojlanish va ijtimoiy-iqtisodiy islohotlarning ustuvor yoʻnalishlariga mosligi boʻyicha: belgilangan muddatlarda davlat ilmiy-texnik dasturlari doirasida doktorlik dissertatsiyalarining tavsiya etiladigan mavzulari ishlab chiqilganligi, mavzular oliy taʼlim muassasasi kengashida yoki ilmiy-tadqiqot muassasasining ilmiy kengashida ularning fan va texnologiyalarni rivojlantirishning ustuvor vazifalariga muvofiqligi yuzasidan ekspertizadan oʻtkazilganligi; tavsiya etiladigan doktorlik dissertatsiyalari mavzulari oliy taʼlim muassasasi yoki ilmiy-tadqiqot muassasasi tomonidan Oliy va oʻrta maxsus taʼlim vazirligi, Fanlar akademiyasi, oʻzlari tizimiga kiradigan vazirliklar, idoralar yoki tashkilotlar bilan kelishilganligi; katta ilmiy xodimlar-izlanuvchilarning doktorlik dissertatsiyalari mavzularining Oʻzbekiston Respublikasi Vazirlar Mahkamasi huzuridagi Fan va texnologiyalarni rivojlantirishni muvofiqlashtirish qoʻmitasining Internet-sahifasida eʼlon qilinganligi; tasdiqlangan doktorlik dissertatsiyasi mavzulari “OAK Byulleteni” jurnalida eʼlon qilish uchun Oʻzbekiston Respublikasi Vazirlar Mahkamasi huzuridagi Oliy attestatsiya komissiyasiga (bundan buyon matnda OAK deb yuritiladi) oʻz muddatida taqdim etilganligi; v) ilmiy maslahatchilar tarkibining sifat koʻrsatkichlari hamda ularning ilmiy-tashkiliy faoliyati natijalari boʻyicha: ilmiy maslahatchilarning faol ilmiy va ilmiy-pedagogik faoliyat olib borayotgan, shu jumladan davlat ilmiy-texnik dasturlari doirasida ilmiy-texnik loyihalarni amalga oshirishda qatnashayotgan fan doktorlari tarkibidan tanlab olinganligi; ilmiy maslahatchilar tavsiya etgan doktorlik dissertatsiyasi mavzularining Oʻzbekiston Respublikasi Vazirlar Mahkamasi huzuridagi Fan va texnologiyalarni rivojlantirishni muvofiqlashtirish qoʻmitasining Internet-sahifasida eʼlon qilinganligi; ilmiy maslahatchilar bir vaqtning oʻzida nechta katta ilmiy xodimlar-izlanuvchilar va mustaqil izlanuvchilarga ilmiy rahbarlik qilayotganligi; ilmiy maslahatchi katta ilmiy xodim-izlanuvchi bilan birgalikda dissertatsiya ishini tayyorlashning yakka tartibdagi rejasini ishlab chiqqanligi va uning belgilangan muddatda oliy taʼlim muassasasi kengashi yoki ilmiy-tadqiqot muassasasining ilmiy kengashida tasdiqlanganligi; ilmiy maslahatchi tanlangan mutaxassislik boʻyicha nazariy-metodologik kursning oʻquv rejasini ishlab chiqqanligi va uning belgilangan muddatda oliy taʼlim muassasasi kengashida yoki ilmiy-tadqiqot muassasasining ilmiy kengashida tasdiqlanganligi; nazariy-metodologik dastur katta ilmiy xodim-izlanuvchi tomonidan oʻqishning birinchi yili mobaynida ilmiy maslahatchining yordamida oʻzlashtirilganligi; ilmiy maslahatchi rahbarligida oʻz vaqtida himoya qilgan katta ilmiy xodimlar-izlanuvchilar va mustaqil izlanuvchilar soni oʻrganiladi; g) kadrlar tayyorlash boʻyicha istiqbol rejaning ustuvor yoʻnalishlarga mosligi boʻyicha: kadrlar tayyorlash boʻyicha istiqbol rejaning mavjudligi; istiqbol rejaning davlat ilmiy-texnik dasturlariga muvofiqligi oʻrganiladi; d) taʼlimni amalga oshirish jarayoniga jalb etilgan pedagog va ilmiy xodimlarning OAK eʼtirof etgan jurnallarda, shuningdek xorijiy nashrlarda ilmiy maqolalarni chop etish faoliyati boʻyicha: taʼlimni amalga oshirish jarayoniga jalb etilgan pedagog va ilmiy xodimlarning olib borayotgan ilmiy-tadqiqot ishlari natijalari oʻrganiladi; taʼlimni amalga oshirish jarayoniga jalb etilgan pedagog va ilmiy xodimlar tomonidan OAKning doktorlik dissertatsiyalarining asosiy ilmiy natijalarini eʼlon qilish uchun tavsiya etiladigan yetakchi ilmiy jurnallar va nashrlar, shu jumladan elektron ilmiy-texnik jurnallar roʻyxatiga kiritilgan ilmiy nashrlarda ilmiy maqolalarning nashr etish faoliyati tahlil qilinadi; e) ilmiy-eksperimental, moddiy-texnik bazaning holati boʻyicha: ilmiy-eksperimental laboratoriyalar bilan taʼminlanganlik darajasi, ularning zamonaviy asbob-uskunalar bilan taʼminlanganligi va ulardan foydalanilishi holati; oliy taʼlim va ilmiy-tadqiqot muassasalari axborot resurs markazlarida tadqiqot sohasi boʻyicha ilmiy manbalarning mavjudligi; ilmiy-tadqiqotlarni olib borish uchun asbob-uskunalar, materiallar, axborot-kommunikatsiya vositalari, kompyuter texnikasi, orgtexnika va boshqa zarur vositalarning yetarli darajada mavjudligi oʻrganiladi va tahlil qilinadi; j) katta ilmiy xodim-izlanuvchilarga ijtimoiy, ilmiy, ijodiy hamda loyihalash ishlarini olib borishlari uchun yaratilgan shart-sharoitlar boʻyicha: katta ilmiy xodim-izlanuvchilar uchun ilmiy ishlarini bajarishi uchun yaratilgan shart-sharoitlar oʻrganiladi. Bunda: katta ilmiy xodim-izlanuvchilarning turar joylar bilan taʼminlanganlik holati; oliy taʼlim va ilmiy-tadqiqot muassasasida katta ilmiy xodim-izlanuvchilarning sport bilan shugʻullanishlari uchun zarur shart-sharoitlarning mavjudligi; katta ilmiy xodim-izlanuvchilar uchun oliy taʼlim va ilmiy-tadqiqot muassasalarida axborot resurs markazidan, zamonaviy kompyuterlardan hamda Internet tarmogʻidan foydalanish boʻyicha, shuningdek boshqa zarur shart-sharoitlarning yaratilganligi oʻrganiladi; z) katta ilmiy xodim-izlanuvchilarning shaxsiy ish rejalarining bajarilishi, hisobotlarining oliy taʼlim muassasalarining kengashi yoki ilmiy tadqiqot muassasalarining ilmiy (ilmiy-texnikaviy) kengashlari, tegishli boʻlim, laboratoriya va boshqalarda muhokama qilinganligi hamda tasdiqlangan rejaga mos deb topilganligi boʻyicha: katta ilmiy xodim-izlanuvchilarning shaxsiy ish rejalarining bajarilishi; hisobotlarning oliy taʼlim muassasalarining kengashi yoki ilmiy tadqiqot muassasalarining ilmiy (ilmiy-texnikaviy) kengashlari, tegishli kafedra, boʻlim, laboratoriya va boshqalarda muhokama qilinganligi hamda tasdiqlangan rejaga mos deb topilganligi yillar kesimida oʻrganiladi. Bunda: katta ilmiy xodim-izlanuvchi tomonidan eʼlon qilingan ilmiy ishlarda himoya qilinayotgan doktorlik dissertatsiyasining asosiy natijalari aks etganligi hamda ilmiy natijalar xalqaro va respublika doirasida oʻtkaziladigan ilmiy konferensiyalarda, seminarlarda, davra suhbatlarida muhokamadan oʻtkazilganligi; katta ilmiy xodim-izlanuvchi tomonidan ilmiy ishlarning OAKning doktorlik dissertatsiyalarining asosiy ilmiy natijalarini eʼlon qilish uchun tavsiya etiladigan yetakchi ilmiy jurnallar va nashrlar, shu jumladan elektron ilmiy-texnik jurnallar roʻyxatiga kiritilgan ilmiy nashrlarda eʼlon qilinganligi; katta ilmiy xodim-izlanuvchilar tomonidan eʼlon qilingan ilmiy ishlar sonining dissertatsiya boʻyicha eʼlon qilinishi lozim boʻlgan ilmiy ishlarning umumiy soniga qoʻyilgan talablarga muvofiqligi; ijtimoiy-gumanitar va iqtisodiyot sohalari boʻyicha dissertatsiya natijalari yuzasidan monografiya eʼlon qilinganligi oʻrganiladi; i) katta ilmiy xodim-izlanuvchilar faoliyati samaradorligi monitoringining olib borilishi holati boʻyicha: katta ilmiy xodim-izlanuvchilarning oliy taʼlim muassasasi va ilmiy-tadqiqot muassasasidagi faoliyati samaradorligi boʻyicha oʻtkazilgan monitoring natijasi tahlil qilinadi; k) oliy oʻquv yurtidan keyingi taʼlimni bitirgan katta ilmiy xodim-izlanuvchilarning doktorlik dissertatsiyasini himoya qilish holati boʻyicha: soʻnggi 3 yilda katta ilmiy xodim-izlanuvchilar institutini bitirganlar va ulardan doktorlik dissertatsiyasini himoya qilganlar hamda ilmiy kengashga himoyaga taqdim etganlar soni ixtisosliklar boʻyicha aniqlanadi; l) doktorlik dissertatsiyalari doirasida olingan ilmiy natijalarning amaliyotga joriy etish holati va ularning ijtimoiy-iqtisodiy samaradorligi boʻyicha: dissertatsiya natijalarining fanga, amaliyotga tatbiq etilganligi yoki tashkilotlar tomonidan joriy qilish uchun qabul qilinganligi yuzasidan asosli hujjatlar mavjudligi, ushbu hujjatlar tashkilotlarning ilmiy-texnikaviy kengashlari tomonidan koʻrib chiqilganligi, maʼqullanganligi va uning rahbariyati tomonidan tasdiqlanganligi; oʻtkazilgan tadqiqotlar va yaratilgan ishlanmalar asosida muhim ijtimoiy-iqtisodiy ahamiyatga molik dolzarb ilmiy yoki amaliy muammolarning hal qilinganligi; tegishli fan sohasining istiqbolli yoʻnalishini rivojlantirishda maʼlum bir yutuq deb baholash mumkin boʻlgan yangi nazariy qoidalar majmui ishlab chiqilganligi; ilmiy-tadqiqot ishlari natijalari fan va texnikani rivojlantirishga hamda ijtimoiy-siyosiy sohani va iqtisodiyot tarmoqlarini modernizatsiya qilishda oʻz ifodasini topganligi.”; l) 13-bandda: birinchi xatboshidan “(500 ballgacha)” degan soʻzlar chiqarib tashlansin; “a” kichik bandda: birinchi xatboshidan “(100 ballgacha)” degan soʻzlar chiqarib tashlansin; uchinchi xatboshidagi “fanlarning namunaviy va ishchi oʻquv rejalari bilan” degan soʻzlar “fanlarning namunaviy va ishchi dasturlari bilan” degan soʻzlar bilan almashtirilsin; “b” kichik bandning birinchi xatboshisidan “(200 ballgacha)” degan soʻzlar chiqarib tashlansin; “v” va “g” kichik bandlarning birinchi xatboshisidan “(100 ballgacha)” degan soʻzlar chiqarib tashlansin. 3. Mazkur oʻzgartirish va qoʻshimchalar Oʻzbekiston Respublikasi Sogʻliqni saqlash vazirligi, Qishloq va suv xoʻjaligi vazirligi, Oliy va oʻrta maxsus taʼlim vazirligining Oʻrta maxsus, kasb-hunar taʼlimi markazi, Madaniyat va sport ishlari vazirligi, “Oʻzbekiston temir yoʻllari” AJ, Tashqi ishlar vazirligi, Axborot texnologiyalari va kommunikatsiyalarini rivojlantirish vazirligi, Davlat soliq qoʻmitasi, “Navoiy kon-metallurgiya kombinati” DK, Oʻzbekiston Badiiy akademiyasi, Vazirlar Mahkamasi huzuridagi Oliy attestatsiya komissiyasi hamda Vazirlar Mahkamasi huzuridagi Fan va texnologiyalarni rivojlantirishni muvofiqlashtirish qoʻmitasi bilan kelishilgan.